‘चौर’ मा खेलाउने तयारी
आठौं राष्ट्रिय खेलकुदलाई लक्षित गरी निर्माण थालिएको रंगशालाको काम समयमा सम्पन्न नहुँदा चौरमा खेल्नुपर्ने बाध्यता आएको छ । महिला फुटबल र एथलेटिक्स हुने बेलझुन्डी रंगशालामा अहिले पनि निर्माणको काम भइरहेको छ ।
दाङ — आठौं राष्ट्रिय खेलकुदलाई लक्षित गरी निर्माण थालिएको रंगशालाको काम समयमा सम्पन्न नहुँदा चौरमा खेल्नुपर्ने बाध्यता आएको छ । महिला फुटबल र एथलेटिक्स हुने बेलझुन्डी रंगशालामा अहिले पनि निर्माणको काम भइरहेको छ । वैशाख ५ देखि खेल हुने तालिका सार्वजनिक भइसक्दा पनि रंगशालाको काम सकिएको छैन । काम नसकिएपछि घोराहीको भरतपुर चौरमा खेलाउने तयारी भएको हो ।समयमा रंगशाला निर्माण नभएपछि भरतपुर मैदानमा खेल्ने तयारी भएको जिल्ला फुटबल संघका सचिव नरेन्द्र पुनले बताए । ‘अझै निर्माण भइरहेको छ । बन्नेबित्तिकै खेल्न मिल्दैन । त्यसैले भरतपुर मैदानमा खेल्ने कुरा भएको छ,’ उनले भने, ‘पहिले पनि खेलिरहेको मैदान भएकाले केही समस्या हुँदैन । सहजै खेल्न सकिन्छ । रंगशाला निर्माणमा ढिलाइ भएकाले वैकल्पिक व्यवस्था गरिएको हो ।’ राष्ट्रिय खेलकुदमा सहभागी हुने खेलाडी भने उत्साहित भएको पुनले बताए ।जिल्लामा पहिलोपटक खेल हुन थालेकाले सबैमा खुसियाली छाए पनि सबै व्यवस्थित नहुँदा केही निराशा आएको जिल्ला क्रिकेट संघका अध्यक्ष प्रदीप मजगैयाले बताए । ‘दाङमा समापन खेल हुने निर्णय भइसक्दा पनि रंगशाला तयार हुन नसकेका कारण स्थगित भयो । अहिले पनि रंगशाला तयार भइसकेको छैन,’ उनले भने, ‘यसले खेलाडीलाई केही चिन्तित बनाएको छ । समयमा काम नगर्दा तयार भएका खेलहरू पनि अरू ठाउँमा सार्नुपर्ने बाध्यता भएरहेको छ ।’पर्याप्त बजेट नभएका कारण लमही क्रिकेट मैदानलाई पनि व्यवस्थित बनाउन नसकिएको उनले बताए । ‘खेलकुद परिषद्ले २० लाख बजेटमा सबै काम गर्न भन्यो । त्यतिमा सबै सम्भव भएन । पानीको व्यवस्था नहुँदा दुबोमा सिंचाइ गर्न समस्या भयो,’ उनले भने, ‘अझै पनि मैदान खेल्नलायक भएको छैन । तैपनि, त्यसैमा काम चलाउनुपर्ने भएको छ ।’ लमही क्रिकेट मैदानमा खेलाडीलाई आवश्यक सबै संरचना र दर्शक बस्ने प्यारापिट निर्माण हुन सकेका छैनन् । दुबो मर्न थालेको छ, मैदानमा धूलैधूलो छ । दर्शक बस्ने प्यारापिट छैन । खेलकुद परिषद्ले जिल्लामा लगानी कम गर्दा समस्या भएको उनले बताए ।विभिन्न अभाव र कठिनाइका बावजुद पनि पहिलोपटक घरेलु मैदानमा खेल्न पाइने भएकाले खेलाडी उत्साहित भएको मजगैयाले बताए । घोराहीमा प्रशिक्षण दिएर लमहीको मैदानमा खेलाउने तयारी भइरहेको उनले बताए । ‘खेलाडीहरू उत्साहित छन् । तयारी पनि राम्रो भइरहेको छ,’ उनले भने, ‘देशभरका खेलाडी जमघट हुने महत्त्वपूर्ण अवसर भएको छ ।’राष्ट्रिय खेलकुदका कारण पहिलोपटक जिल्लामा रंगशाला व्यवस्थित बनाउने अवसर भने मिलेको छ । वर्षौंदेखि अलपत्र परेका खेलमैदान खेल्नलायक हुन थालेका छन् । हालसम्म मेला महोत्सव लगाउन प्रयोग भइरहेको लमहीस्थित क्रिकेट मैदानमा पहिलोपटक दुबो रोपिएको छ । आठौं राष्ट्रिय खेलकुदअन्तर्गत महिला क्रिकेट हुने लमहीको रंगशाला हतारहतार खेल्न मिल्ने बनाइएको छ । हतारमा काम गर्नुपरेकाले सबै रंगशाला समयमै व्यवस्थित गर्न नसकिएको जिल्ला खेलकुद विकास समिति अध्यक्ष डिल्ली डाँगीले बताए । ‘निर्माणमा ढिलाइ भयो । काम गर्दागर्दै सबै काम गर्न भ्याइएन,’ उनले भने, ‘सक्दो प्रयास गर्दा पनि सबै काम सकिएन ।’कठिनाइका बावजुद खेल सम्पन्न गर्न रातदिन जुटेको डाँगीले बताए । ‘रंगशालाका बाँकी संरचना निरन्तर निर्माण भइरहन्छन् । अहिले आवश्यक पर्नेजति बनाउँदैछौं,’ उनले भने, ‘खेलमा कुनै समस्या हुँदैन । तोकिएकै समयमा सहज रूपमा खेल्न सकिने वातावरण बनाइरहेका छौं ।’ बेलझुन्डीको रंगशालाबाहेक अन्य सबै संरचना तयारी अवस्थामा रहेको उनले बताए ।घोराही कभर्डहलमा बुधबारदेखि टेबुलटेनिस सुरु भएको छ । बिहीबारदेखि वैशाख ४ गतेसम्म पुरुष र महिला बास्केटबल हुँदैछ । घोराहीमै वैशाख १ देखि ब्याडमिन्टन हुँदैछ । बेलझुन्डीस्थित रंगशालामा वैशाख ५ देखि ११ गतेसम्म महिला फुटबल र वैशाख ५ देखि ११ गतेसम्म एथलेटिक्स हुने भनिएकामा रंगशाला तयार नभएकाले अरू ठाउँमा व्यवस्था मिलाइँदैछ । तुलसीफुरस्थित कराँते हलमा वैशाख ६ देखि ११ सम्म कराँते र लमही क्रिकेट मैदानमा वैशाख ५ देखि ११ गतेसम्म महिला त्रिकेट हुँदैछ ।